Diari Oficial de la Generalitat Valenciana


Sumari del DOGV 5328, del 21-08-2006 (2006/9027)

ORDRE de 19 de juliol del 2006, de la Conselleria d'Economia, Hisenda i Ocupació, per la qual s'establixen les bases reguladores per a la concessió d'ajudes destinades al foment de les cooperatives i societats laborals, i es convoquen per a l'exercici 2006.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5328

Data del DOGV
:   21-08-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/9027


Data del document
:   19-07-2006

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * ajuda a l'ocupació
    * economia social
    * cooperativa
    * suport econòmic
    * ajuda pública

ORDRE de 19 de juliol del 2006, de la Conselleria d'Economia, Hisenda i Ocupació, per la qual s'establixen les bases reguladores per a la concessió d'ajudes destinades al foment de les cooperatives i societats laborals, i es convoquen per a l'exercici 2006. [2006/9027]  
Per mitjà de l'Ordre de 9 de setembre del 2004, de la Conselleria d'Economia, Hisenda i Ocupació, es van establir les bases reguladores i el procediment general per a la concessió d'ajudes destinades al foment de les cooperatives i societats laborals, complint així el mandat de l'article 129.2 de la Constitució Espanyola, i el contingut en l'article 31, apartat 21, de la Llei Orgànica 5/1982, d'1 de juliol, de l'Estatut d'Autonomia de la Comunitat Valenciana, i els diversos preceptes de la Llei 8/2003, de 24 de març, de Cooperatives de la Comunitat Valenciana que regulen el foment d'estes entitats.  
Les bases esmentades van configurar un règim estable que desplegava per a la Comunitat Valenciana el sistema d'ajudes establit per l'Ordre TAS/216/2004, de 20 de gener, del Ministeri de Treball i Afers Socials, les bases del qual descansaven en el sistema de concessió directa de subvencions; sistema que en la Llei 38/2003, de 17 de novembre, General de Subvencions, ha sigut substituït, amb caràcter general, pel de concessió en règim de concurrència competitiva.  
Per esta raó, el Ministeri de Treball i Afers Socials, ha hagut de substituir l'ordre ministerial mencionada i per mitjà de l'Ordre TAS/3501/2005, de 7 de novembre, per la qual s'establixen les bases reguladores per a la concessió de subvencions per al foment de l'ocupació i millora de la competitivitat en les cooperatives i societats laborals, ha procedit a adequar-les al nou marc normatiu de les subvencions públiques.  
Estes últimes bases, que han d'incorporar-se al sistema autonòmic de concessió d'ajudes per a les mateixes finalitats, determinen la substitució de les establides per l'Ordre de 9 de setembre del 2004, mencionada, i la promulgació, en el seu lloc, d'altres conformes amb les bases establides per l'administració de l'Estat i que recullen els mandats de la Llei General de Subvencions i instauren el principi de concurrència competitiva com a rector de la concessió de les subvencions a les empreses d'economia social a la Comunitat Valenciana.  
Com la seua predecessora, la present ordre opta per establir, únicament, les bases corresponents a les ajudes que tenen com a beneficiàries directes les empreses d'economia social; i es manté com a objecte de regulació diferenciada les subvencions per a actuacions de promoció i foment del Cooperativisme i l'Economia Social dutes a terme per les entitats no empresarials o per les entitats representatives de les empreses cooperatives i de les societats laborals. Això, sense perjudici que estes últimes articulen determinades prestacions d'assistència tècnica a favor d'empreses concretes, com s'establix en la base 2.1d) de les que s'aproven per la present ordre.  
La regulació que s'establix per mitjà de les bases aprovades en la present ordre s'estructura en tres capítols. El primer conté les bases d'aplicació general a totes les ajudes; el segon regula les subvencions configurades sota el règim d'ajudes de minimis i que, per tant, estan sotmeses a les limitacions pròpies d'este i, finalment, el capítol tercer regula les ajudes a les empreses d'economia social, la concessió de les quals va ser degudament autoritzada per la Comissió Europea, dins del Règim d'ajudes a l'ocupació i a la inversió de la Comunitat Valenciana, número 141/2001.  
D'altra banda, les bases que s'aproven per mitjà de la present ordre, compendien, reordenen i actualitzen les que han estat vigents a la Comunitat Valenciana, que han demostrat àmpliament la seua capacitat per a servir de punt central al foment dels seus destinataris últims: les empreses cooperatives i les societats laborals, a la promoció i desenvolupament de les quals com a empreses i com a instruments de generació d'ocupació s'orienten les ajudes que per mitjà de la present ordre s'articulen.  
En virtut d'això, en compliment del que disposen els articles 9 i 17 de la Llei 38/2003, General de Subvencions, i fent ús de les facultats que em conferixen l'article 35 de la Llei 5/1983, de Govern Valencià i l'article 47 de la Llei d'Hisenda Pública de la Generalitat Valenciana,  
ORDENE  
Article 1. Aprovació de bases  
S'aproven les bases que han de regir la concessió d'ajudes destinades al foment de les cooperatives i societats laborals a través de subvencions a les dites empreses a la Comunitat Valenciana, que es contenen en l'annex adjunt.   
Article 2. Convocatòria d'ajudes per a l'exercici 2006  
Per a l'exercici de 2006, i de conformitat amb el que establix la Llei 15/2005, de 26 de desembre, de la Generalitat, de Pressupostos de la Generalitat per a l'exercici 2006 (DOGV núm.5.166, de 30.12.2005), es convoquen les ajudes regulades en les bases que s'aproven per mitjà de la present ordre, que es finançaran a càrrec de la secció 06, programa 315.10, Condicions de Treball i Administració de les Relacions Laborals, capítols, línies i imports que a continuació es detallen:  
1. Les ajudes per a la incorporació de desocupats com a socis treballadors o de treball establides en el capítol II de les bases, es finançaran a càrrec del capítol IV, codi línia T5266000, amb un import global màxim de 3.500.000 euros, dels quals 2.450.000 euros són finançats pel Fons Social Europeu, i 1.050.000 euros són cofinançament a estos amb fons propis condicionats de la Generalitat.  
2. Les ajudes per a assistències tècniques establides en el capítol II de les bases reguladores es finançaran a càrrec del capítol IV, codi línia T5266000, amb un import global màxim de 250.000 euros, que corresponen a fons finalistes del Ministeri de Treball i Afers Socials.  
3. Les ajudes percentuals a la realització d'inversions que contribuïsquen a la creació, consolidació o millora de la competitivitat de cooperatives i societats laborals establides en el capítol II de les bases reguladores, es finançaran amb un import global màxim de 700.000 euros, a càrrec del capítol VII, del codi línia T2242000, per un import de 482.860 euros, fons finalistes del Ministeri de Treball i Afers Socials, i per un import de 217.140 euros, procedents de fons propis no condicionats de la Generalitat.  
4. Les ajudes consistents en bonificació d'interessos, establides en el capítol II de les bases reguladores, es finançaran a càrrec del capítol VII, codi línia T2242000, amb un import global màxim de 150.000 euros, que corresponen a fons propis no condicionats de la Generalitat.  
5. Les ajudes directes a la inversió establides en el capítol III de les bases reguladores, es finançaran a càrrec del capítol VII, codi línia T2242000, amb un import global màxim de 650.000 euros, que corresponen a fons propis, no condicionats, de la Generalitat.  
6. Les ajudes financeres a la inversió establides en el capítol III de l'ordre, es finançaran a càrrec del capítol VII, codi línia T2242000, amb un import global màxim de 150.000 euros, que són fons propis, no condicionats, de la Generalitat.  
Article 3. Determinació els tipus d'interés màxims aplicables en l'exercici 2006 als crèdits per als que es concedisquen subvencions financeres o de bonificació d'interessos  
1. Els tipus d'interés màxims dels préstecs acollits al conveni de col·laboració financera en matèria d'ocupació, que afecten les subvencions financeres previstes en la convocatòria regulada per la present ordte, seran els següents per a l'any 2006:  
a) En préstecs a tipus variable: el tipus nominal màxim serà del Míbor o Euribor més 2 punts.  
b) En préstecs a tipus fix: el tipus nominal màxim estarà en funció dels anys de duració del préstec des de la seua formalització:  
1. En préstecs amb duració de fins a 5 anys inclusivament, el tipus nominal màxim aplicable serà fins al 5,92%.  
2. En préstecs amb duració de més de 5 anys fins a 8 inclusivament, el tipus nominal màxim aplicable serà fins al 6,17%.  
3. En préstecs amb duració de més de 8 anys, el tipus nominal màxim aplicable serà fins al 6,50%.  
2. Els fluxos de subvenció, d'acord amb les característiques concretes dels préstecs, s'actualitzaran al moment de l'operació al tipus del 3,70% anual.  
Article 4. Terminis de presentació de sol·licituds  
Per a l'exercici 2006, es podran sol·licitar les ajudes que es convoquen per mitjà de la present ordre en els terminis que, a continuació, s'assenyalen:  
1. Per als expedients d'integració laboral de socis en empreses d'economia social, en el termini de tres mesos, des de l'entrada en vigor d'esta ordre; en tot cas s'hauran de sol·licitar dins dels tres mesos següents a la integració del soci. No obstant això, quan la incorporació com a socis treballadors o de treball en cooperatives o societats laborals s'haja produït en el tercer quadrimestre de l'any 2005 o l'any 2006, amb anterioritat a la data d'inici de vigència de la present ordre, les sol·licituds podran presentar-se dins dels tres mesos següents a la data d'entrada en vigor d'esta.  
2. Les sol·licituds per a obtindre subvencions per a prestacions d'assistència tècnica, per a ajudes a la inversió, en qualsevol de les seues modalitats, per a bonificació d'interessos i per a subvenció financera podran presentar-se en el termini de dos mesos des de l'entrada en vigor d'esta ordre.  
DISPOSICIÓ TRANSITÒRIA ÚNICA  
Sol·licituds d'ajuda a la inversió presentades amb anterioritat  
Les sol·licituds d'ajuda per a inversió presentades a l'empara de les bases establides en l'Ordre de 9 de setembre del 2004, amb anterioritat a la data d'entrada en vigor de la present orde, es consideraran com a sol·licituds de les ajudes a la inversió formulades a l'empara de les bases i convocatòria aprovades per esta ordre, als efectes exclusius del compliment del que s'hi ha establit respecte de la data d'inici dels projectes d'inversió i sempre que la sol·licitud corresponent es torne a formular de conformitat amb les bases aprovades per la present ordre i dins dels terminis establits.  
DISPOSICIÓ DEROGATÒRIA  
Queda expressament derogada l'Ordre de 9 de setembre del 2004, de la Conselleria d'Economia, Hisenda i Ocupació, per la qual s'establixen les bases reguladores i el procediment general per a la concessió d'ajudes destinades al foment de les cooperatives i societats laborals.  
DISPOSICIONS FINALS  
Primera. Facultats de desplegament  
Es faculta el director general de Treball i Seguretat Laboral per a dictar les instruccions o resolucions que siguen necessàries per a l'execució i desplegament del que disposa esta ordre.  
Segona. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
València, 19 de juliol de 2006  
El conseller d'Economia, Hisenda i Ocupació  
GERARDO CAMPS DEVESA   
ANNEX  
BASES PER A LA CONCESSIÓ DE SUBVENCIONS  
A COOPERATIVES I SOCIETATS LABORALS  
CAPÍTOL I  
Disposicions generals  
Base 1. Objecte, àmbit d'aplicació i convocatòria de les ajudes.  
1. Les presents bases tenen com a objecte regular la concessió de subvencions dirigides a fomentar la incorporació, amb caràcter indefinit, com a socis treballadors o de treball, en cooperatives i societats laborals, preexistents o de nova constitució, de desocupats i de treballadors amb contracte de treball de caràcter temporal en la mateixa cooperativa o societat laboral en què s'integren com a socis, així com a donar suport al desenvolupament de projectes de creació i modernització d'este tipus d'empreses de l'economia social, per mitjà d'una millora de la seua competitivitat, facilitant així la seua consolidació.  
2. Les ajudes regulades en les presents bases, es concediran únicament a cooperatives i societats laborals, per a actuacions realitzades en centres de treball ubicats en el territori de la Comunitat Valenciana, independentment del lloc del seu domicili social o del registre en què figuren inscrites.  
3. Les ajudes que es concedisquen a l'empara de les presents bases, tindran la consideració de subvencions públiques.  
4. En compliment del que preveu l'article 23.2 de la Llei 38/2003, de 17 de novembre, General de Subvencions i de l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat per a l'exercici corresponent, per ordre de la Conselleria d'Economia Hisenda i Ocupació es convocaran les ajudes regulades per les presents bases, i es donarà publicitat de les línies de crèdit i de l'import global màxim destinat, en el corresponent exercici, a la concessió de les ajudes previstes en estes.  
Base 2. Entitats beneficiàries i despeses subvencionables.  
1. Podran acollir-se a les subvencions previstes en estes bases:  
a) Les cooperatives i societats laborals per a l'actuació d'incorporació, amb caràcter indefinit, com a socis treballadors o socis de treball en cooperatives o societats laborals de desocupats o de treballadors amb contracte de treball de caràcter temporal en la mateixa cooperativa o societat laboral en què s'integren com a socis.  
b) Les cooperatives i les societats laborals per a les actuacions vinculades a la inversió.  
c) Les cooperatives de treball associat i les societats laborals per a les actuacions de prestació d'assistència tècnica.  
d) Les entitats associatives de cooperatives i de societats laborals per a les actuacions d'assistència tècnica que es presten a un conjunt determinat de les dites societats.  
2. Amb caràcter general, les beneficiàries hauran de reunir els requisits següents:  
a) Estar legalment constituïdes i inscrites. S'entendrà com a data d'inscripció, la de l'assentament de presentació en el registre públic corresponent, sempre que la inscripció es produïsca dins del termini de validesa d'este assentament.  
b) Estar al corrent de les obligacions tributàries i de Seguretat Social.  
c) No haver sigut sancionades, mitjançant resolució ferma, amb la pèrdua de la possibilitat d'obtindre subvencions.  
3. Despeses subvencionables. Seran subvencionables les despeses que de manera indubtable responguen a la naturalesa de l'activitat subvencionada i que s'hagen efectivament pagat en l'exercici econòmic corresponent a cada convocatòria abans de l'acabament del període de justificació determinat en la base 10. En tot cas caldrà ajustar-se al que disposa l'article 31, apartats tres, quatre, cinc, set, vuit i nou de la Llei 38/2003, de 17 de novembre, General de Subvencions.  
4. Les despeses subvencionables que es justifiquen, es correspondran amb els costos reals efectivament pagats pels beneficiaris, no podran superar el valor de mercat d'estos i hauran de ser justificats per mitjà de factures originals pagades o altres documents comptables de valor probatori equivalent.  
Base 3. Sol·licitud de subvencions.  
Les sol·licituds per a l'obtenció de les ajudes regulades en estes bases es presentaran en qualssevol dels registres d'entrada dependents de la Conselleria d'Economia, Hisenda i Ocupació, sense perjudici del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999.  
Base 4. Documentació que s'haurà d'adjuntar a les sol·licituds.  
1. Les sol·licituds hauran de dur adjunta la documentació següent, sense perjudici de la documentació específica que per a cada tipus d'ajuda s'establisca en la base corresponent. La documentació es presentarà en dues còpies prèviament compulsades:  
a) Targeta d'identificació fiscal.  
b) Escriptura de constitució de l'entitat, a la qual s'adjuntaran els seus estatuts i totes les seues modificacions.  
c) Document nacional d'identitat i escriptura de poder suficient i subsistent per a actuar davant de l'administració pública en el procediment de concessió de subvencions i ajudes públiques, llevat que la capacitat de representació es reculla en els estatuts, de la persona o persones físiques que actuen en nom i representació d'una persona jurídica en la subscripció de la sol·licitud. Quan la representació s'haja conferit amb caràcter mancomunat, la sol·licitud s'haurà de subscriure conjuntament pels qui, de conformitat amb el que disposa el títol que els concedisca facultats, puguen representar vàlidament la sol·licitant.  
d) Declaració subscrita pel representant legal de l'entitat, amb referència a la data de la sol·licitud, de trobar-se al corrent en el compliment de les obligacions registrals o d'una altra índole que estiguen imposades a l'entitat sol·licitant per la legislació específica d'aplicació a esta, segons es tracte d'una cooperativa o una societat laboral. Expressament es farà constar que l'entitat, en cas de comptar amb treballadors per compte d'altri, no sobrepassa els límits legals de contractació d'estos o que ha obtingut l'oportuna autorització per l'excés.  
e) Dades de domiciliació bancària, segons model facilitat a l'efecte (Fitxa de Manteniment de Tercers) que es presentaran, necessàriament, en dos exemplars originals.  
f) Memòria, segons model, en relació amb l'activitat objecte de la subvenció, que haurà de recollir les circumstàncies que concórreguen en el projecte entre les ressenyades en la base cinquena i que permeten aplicar els criteris de valoració que serviran de base a la concessió de la subvenció. La falta d'ompliment de qualsevol dels apartats de la memòria serà valorada atorgant zero punts al criteri corresponent.   
g) Documentació acreditativa que el sol·licitant es troba al corrent del compliment de les seues obligacions tributàries i amb la Seguretat Social, en la data d'acabament del termini de presentació de sol·licituds, en els termes establits en la Llei 38/2003, de 17 de novembre, General de Subvencions i la resta de normes d'aplicació.  
El certificat d'estar al corrent i, quan siga requerit, l'informe de vida laboral podrà ser demanat telemàticament a la Tresoreria General de la Seguretat Social per l'administració de la Generalitat, sempre que així ho autoritzen expressament els interessats. La sol·licitud d'ajudes emparades en estes bases comportarà l'autorització expressa de l'empresa sol·licitant, als efectes abans assenyalats; però, si es tracta d'informes de vida laboral, l'autorització expressa s'haurà de concedir per cada una de les persones físiques a què facen referència estos informes, sense que siga suficient l'autorització concedida només per l'empresa sol·licitant.  
A pesar del que s'ha expressat en el paràgraf anterior, en el cas en què l'entitat no compte amb personal soci o treballador que haja d'estar donat d'alta en el Règim General de la Seguretat Social, presentarà, necessàriament, declaració del seu representant legal referida a este aspecte.  
Les entitats que gaudisquen d'alguna exempció tributària presentaran la documentació que acredite la concessió efectiva de la dita exempció o, si és el cas, manifestaran la norma o normes que els concedixen esta exempció.  
h) Declaració en què es facen constar les subvencions o ajudes obtingudes o sol·licitades per a la mateixa finalitat o, si és el cas, una declaració expressa de no haver-les sol·licitat.  
i) Acreditació de no estar sotmés a cap de les prohibicions recollides en els apartats 2 i 3 de l'article 13 de la Llei 38/2003, de 17 de novembre, General de Subvencions, que haurà d'efectuar-se segons el que disposa l'apartat 7 de l'esmentat article.  
j) Les cooperatives i societats laborals hauran d'aportar a més declaració sobre totes les ajudes de minimis rebudes durant els tres anys anteriors a la data de la sol·licitud, així com de les sol·licitades i que es troben pendents de resoldre.  
L'import màxim total d'ajudes públiques atorgades en concepte d'ajuda de minimis que una empresa podrà rebre durant un període de tres anys, a partir de la concessió de la primera ajuda d'esta naturalesa, no podrà superar els 100.000 euros, d'acord amb el que disposa el Reglament CE 69/2001 de la Comissió de 12 de gener del 2001 relatiu a l'aplicació dels articles 87 i 88 del Tractat CE a les ajudes de minimis (DOCE de 13.2.2001).  
2. L'entitat sol·licitant haurà de declarar per escrit davant de la Direcció General de Treball i Seguretat Laboral, en el termini de quinze dies computat des de la data en què li siga concedida la subvenció o realitze noves sol·licituds d'ajudes, les noves situacions que puguen produir-se respecte d'això. L'omissió d'esta comunicació serà causa de denegació de la subvenció sol·licitada o, si és el cas, donarà lloc a la resolució de la subvenció ja concedida, amb els efectes assenyalats en la base 12.  
3. Quan la sol·licitud no reunisca els requisits assenyalats en estes bases o els establits amb caràcter general en la Llei General de Subvencions mencionada o en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'hi adjunte la documentació que d'acord amb les presents bases resulte exigible, es requerirà l'interessat perquè en el termini màxim i improrrogable de 10 dies esmene la falta o adjunte els documents preceptius, amb indicació que si no ho fa així, es considerarà que ha desistit de la seua petició, amb resolució prèvia que haurà de ser dictada en els termes previstos en el mateix article 42 de la llei mencionada.  
4. Documents presentats amb anterioritat. En el cas que els documents que s'han d'adjuntar a la sol·licitud de concessió de les ajudes ja es troben en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència al qual van ser dirigits, la identificació del procediment en què es troben i que no hagen transcorregut mes de cinc anys des de la finalització del procediment a què corresponguen.  
Base 5. Criteris per a la concessió.  
1. Una vegada comprovada la viabilitat tècnica i econòmica del projecte, per a determinar la concessió i l'import de les subvencions es tindran en compte els criteris de valoració següents:  
1. Ocupació generada.  
b) Percentatge de dones en l'ocupació generada.  
c) Contribució a la integració de col·lectius en situació d'exclusió social.  
d) Activitats exercides en el marc dels nous jaciments d'ocupació definida per la Unió Europea.  
e) Incorporació de noves tecnologies de la informació i de les comunicacions.  
f) Desenvolupament de projectes I+D+i.  
g) Incidència en la creació i manteniment de l'ocupació en l'entorn geogràfic en què es realitze l'actuació.  
h) Contribució a la millora del medi ambient.  
2. Els anteriors criteris tindran la mateixa importància i es valoraran cada un d'ells de zero a deu punts, amb independència de l'ordre en què figuren recollits.  
Base 6. Procediment de concessió.  
1. El procediment per a la concessió d'estes subvencions es tramitarà en règim de concurrència competitiva a què fa referència l'article 22.1 de la Llei 38/2003, de 17 de novembre, General de Subvencions.  
2. El procediment s'iniciarà d'ofici per mitjà de convocatòria pública aprovada pel conseller d'Economia, Hisenda i Ocupació i publicada en el Diari Oficial de la Generalitat Valenciana.  
3. L'ordenació i instrucció del procediment correspondrà a la Direcció General de Treball i Seguretat Laboral per als expedients d'ajudes de suport a la inversió per cooperatives de treball associat i societats laborals establides en l'apartat 2 de la base 15 i per a les ajudes regulades en el capítol III de les presents bases; i correspondrà a la Direcció Territorial d'Ocupació i Treball, de la Conselleria d'Economia, Hisenda i Ocupació, de la respectiva província, quan es tracte de sol·licituds de les ajudes de suport a la incorporació de socis i per a assistència tècnica, regulades en els punts 1 i 3 de la base 15.  
4. Una vegada efectuats l'examen i l'avaluació de les sol·licituds, estes seran sotmeses a informe de l'òrgan col·legiat previst en l'article 22.1 de la Llei 38/2003, de 17 de novembre, General de Subvencions, que estarà integrat pels membres següents:  
. President: cap d'Àrea de Relacions laborals i Seguretat Laboral.  
. Vocals: caps de servici competents en matèria de cooperatives destinats en les Direccions Territorials d'Ocupació i Treball.  
. Secretari: cap del Servici de Registres d'Economia Social i Registres Laborals.  
Este òrgan col·legiat assignarà a cada una de les sol·licituds una puntuació, de conformitat amb les regles de valoració establides en les presents bases.   
5. Excepcionalment l'òrgan competent per a la concessió de la subvenció podrà procedir al prorrateig, entre els beneficiaris d'estes, de l'import global màxim destinat a les subvencions de les corresponents actuacions.  
6. La concessió d'estes subvencions estarà supeditada, en tot cas, al compliment dels requisits establits en l'article 9.4 de la Llei 38/2003, de 17 de novembre, General de Subvencions.  
Base 7. Concessió de la subvenció.  
1. L'administració podrà demanar de l'entitat sol·licitant l'aportació addicional d'altres documents o dades aclaridores que estime necessaris per a millor resoldre sobre la sol·licitud presentada.  
2. La competència per a resoldre sobre les sol·licituds formulades correspon al conseller d'Economia, Hisenda i Ocupació. No obstant això, s'efectuen les delegacions següents:  
a) Es delega en els directors territorials d'Ocupació i Treball corresponents de la Conselleria d'Economia, Hisenda i Ocupació, la competència per a resoldre els expedients d'ajudes de suport a la incorporació de socis i per a assistència tècnica, establides en els punts 1 i 3 de la base 15, així com la competència per a l'autorització de la despesa, la disposició del crèdit i proposta de pagament, en relació amb els programes d'ajudes anteriorment mencionats.  
b) Es delega en el director general de Treball i Seguretat Laboral la competència per a resoldre els expedients d'ajudes de suport a la inversió per cooperatives de treball associat i societats laborals establides en el punt 2 de la base 15 i les ajudes regulades en el capítol III d'estes bases, així com la competència per a l'autorització de la despesa, la disposició del crèdit i proposta de pagament, en relació amb els programes d'ajudes anteriorment mencionats.  
c) En les resolucions adoptades per delegació es farà constar, expressament esta circumstància.   
3. La concessió i quantia de les ajudes regulades en estes bases estarà condicionada, a més del compliment dels requisits que en cada cas s'establixen, a l'existència de crèdit pressupostari adequat i suficient amb este fi, de conformitat amb els pressupostos de la Generalitat per al corresponent exercici.  
4. El termini màxim per a resoldre i notificar la resolució procedent serà de tres mesos a comptar de la finalització del corresponent termini de presentació de sol·licituds.  
5. Una vegada transcorregut el termini anterior sense que s'haja dictat i notificat   
resolució expressa, s'entendrà desestimada la pretensió per silenci administratiu, de conformitat amb el que preveu l'article 25.5 de la Llei General de Subvencions mencionada, i l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana i d'acord amb el que disposa l'article 25.5 la Llei 38/2003, de 17 de novembre, General de Subvencions, tot això sense perjuí que subsistisca l'obligació legal de resoldre sobre la petició formulada.  
6. Les resolucions que es dicten a l'empara de les convocatòries corresponents esgotaran la via administrativa i es notificaran als interessats ajustant-se al que disposa l'article 26 de la Llei 38/2003, de 17 de novembre, General de Subvencions.  
7. La resolució de concessió de les ajudes haurà de fixar expressament la seua quantia i incorporar, si és el cas, les condicions, obligacions i determinacions accessòries a què ha de subjectar-se el beneficiari.   
8. La resolució, a més de contindre les dades de la sol·licitant o sol·licitants als quals s'haja concedit subvenció, haurà de fer constar de manera expressa la desestimació de la resta de sol·licituds, si n'hi ha.  
9. Les subvencions a cooperatives i societats laborals previstes en el capítol II d'estes bases es concediran, en tot cas, sotmeses al règim de minimis, i s'haurà de fer constar expressament en la resolució de concessió que esta es fa a l'empara del Reglament (CE) 69/2001, de la Comissió, de 12 de gener, relatiu a l'aplicació dels articles 87 i 88 del Tractat CE a les ajudes de minimis.   
Base 8. Resolució d'incidències i control de les ajudes  
1. L'òrgan competent per a la concessió de les ajudes regulades en les presents bases resoldrà les incidències que es produïsquen amb posterioritat a la seua concessió, com ara pròrrogues de terminis, modificacions justificades o qualsevol variació de les condicions particulars de la concessió.  
2. L'entitat beneficiària haurà de comunicar la sol·licitud o concessió d'altres subvencions, ajudes, ingressos o recursos públics o privats que haja sol·licitat o obtingut per al mateix projecte o actuació que se subvenciona per mitjà d'estes bases.  
3. Correspondrà a la Direcció General de Treball i Seguretat Laboral, per si mateixa o a través de les Direccions Territorials d'Ocupació i Treball de la Conselleria d'Economia, Hisenda i Ocupació, dur a terme la funció de control de les subvencions concedides, així com l'avaluació i el seguiment del present programa d'ajudes.  
4. Per a la realització d'estes funcions s'utilitzaran tots aquells mitjans que estiguen a disposició de la conselleria, fins i tot la contractació amb tercers, i la col·laboració en el marc que pertoque amb la Inspecció de Treball i Seguretat Social.  
Base 9. Obligacions dels beneficiaris.  
1. Són obligacions dels beneficiaris:  
a) Realitzar l'actuació que fonamenta la concessió de l'ajuda o subvenció.  
b) Acreditar la realització de l'actuació, així com el compliment dels requisits i de les condicions que determinen la concessió de la subvenció i que s'establisquen en la resolució de concessió.  
c) Comunicar a la Conselleria d'Economia, Hisenda i Ocupació, qualsevol modificació que es produïsca respecte a les circumstàncies i condicions tingudes en compte en el moment de la concessió, així com als compromisos i obligacions assumits pel beneficiari i en particular les relatives al manteniment com a soci treballador o de treball de la persona per la incorporació de la qual es concedix l'ajuda, per l'actuació regulada en el punt 1 de la base 15.  
d) Incorporar en totes les manifestacions de promoció i difusió de les actuacions que estes estan, si és el cas, cofinançades pel Fons Social Europeu o pel FEDER, en els termes establits en el Reglament (CE) 1159/2000 de la Comissió de 30 de maig del 2000, sobre activitats d'informació i publicitat, i la circumstància de la col·laboració de la Conselleria d'Economia, Hisenda i Ocupació.  
e) Sotmetre's a les actuacions de comprovació que efectue l'òrgan concedent, a les de control financer que corresponen a la Intervenció General i els altres òrgans competents en relació amb les subvencions o ajudes concedides, així com a les que puguen efectuar, si és el cas, les institucions amb competències de control sobre les actuacions cofinançades pel Fons Social Europeu o el FEDER, aportant tota la informació que els siga requerida en l'exercici de les dites actuacions.  
f) Les cooperatives i societats laborals assumiran l'obligació de mantindre, almenys durant tres anys, com a soci treballador o de treball, la persona o les persones per la incorporació de les quals es concedix l'ajuda o, cas que cause baixa, a substituir-lo per una altra persona i pel període que reste fins a completar els tres anys, o a reintegrar les quantitats percebudes, amb els seus interessos de demora, des que l'incorporat va deixar de tindre la condició de soci treballador o de treball de l'entitat, i estan obligades a comunicar la baixa a la Direcció Territorial d'Ocupació i Treball corresponent, en el termini de quinze dies a comptar des d'aquell en què esta s'haja produït.   
Quan l'ajuda s'haja concedit per la incorporació d'una persona pertanyent a un col·lectiu determinat, la substitució s'haurà de realitzar per una altra persona pertanyent a algun dels col·lectius que puguen ser beneficiaris d'estes subvencions per un import igual o superior al del que ha causat baixa. Esta substitució s'haurà de realitzar en el termini màxim de sis mesos des de la data en què va causar baixa la persona per la incorporació de la qual es va concedir l'ajuda i haurà de comunicar-se a la Direcció Territorial d'Ocupació i Treball corresponent en el termini d'un mes des que es porte a efecte la dita substitució.  
g) Mantindre la inversió objecte de la subvenció durant un període mínim de cinc anys, des de la data de concessió, excepte béns amortitzables amb període inferior. Durant eixe mateix termini no podrà ser transferida a un altre establiment de l'empresa ubicat fora de la Comunitat Valenciana.  
h) No procedir, durant cinc anys, a la transformació de l'empresa en una altra entitat diferent de les beneficiàries d'estes ajudes.  
i) Facilitar totes les dades i la informació, en qüestions relacionades amb les subvencions concedides, que li siga requerida per la Conselleria d'Economia, Hisenda i Ocupació, així com comunicar-li les incidències i variacions que es produïsquen en relació amb aquelles.  
j) Mantindre's, durant els terminis de tres o cinc anys abans assenyalats, en el compliment d'obligacions imposades per la legislació específica aplicable a les cooperatives o societats laborals, segons pertoque i respectar, durant eixos mateixos terminis, els límits establits per a les dites empreses en relació amb la contractació de treballadors per compte d'altri o, si és el cas, obtindre l'oportuna autorització per a superar-los, si pertoca.  
k) Les altres establides en esta ordre en relació amb alguna ajuda o subvenció concreta, així com les expressament previstes en la corresponent resolució de concessió.  
2. Els beneficiaris d'ajudes i subvencions estaran sotmesos a les responsabilitats i règim sancionador que sobre infraccions en esta matèria establix la Llei 38/2003, de 17 de novembre, General de Subvencions i, si és el cas, al que disposa el Reial Decret Legislatiu 5/2000, de 4 d'agost, pel qual s'aprova el Text Refós de la Llei sobre Infraccions i Sancions en l'Ordre Social.   
Base 10. Justificació de la subvenció.  
1. Amb caràcter previ al pagament de la subvenció, el beneficiari haurà de justificar que ha realitzat l'actuació que fonamenta la concessió de l'ajuda o subvenció, per a la qual cosa haurà d'aportar la documentació que es determine per a cada cas en la resolució de concessió i en el termini que s'hi indique, sense que puguen presentar-se justificants amb posterioritat al 31 d'octubre, excepte en les ajudes relatives a inversions, en este cas s'admetrà la corresponent justificació fins al dia 20 de novembre.  
2. També haurà d'acreditar, novament, que es troba al corrent en el compliment de les seues obligacions tributàries i de la Seguretat Social, quan, en el moment de proposar-se el pagament de la subvenció, haja perdut vigència la documentació acreditativa de les dites circumstàncies anteriorment aportada a l'expedient, tot això, de conformitat amb el que disposa l'article 34.5 de la Llei 38/2003, de 17 de novembre, General de Subvencions.  
3. El desenvolupament de l'actuació i la justificació de la seua realització i de les despeses en què s'incórrega, haurà de respectar totes les disposicions aplicables als Fons Estructurals en matèria de subvencionalitat, gestió i control, en particular el Reglament (CE) 448/2004, de la Comissió, de10 de març del 2004, sobre actuacions subvencionables; el Reglament (CE) 438/2001, de la Comissió, de 2 de març del 2001, sobre sistemes de gestió i control de les ajudes atorgades a càrrec dels Fons Estructurals; el Reglament (CE) 1260/1999 del Consell, de 21 de juny de 1999, pel qual s'establixen disposicions generals sobre els Fons Estructurals i el Reglament (CE) 1784/1999 del Parlament Europeu i del Consell de 12 de juliol de 1999 relatiu al Fons Social Europeu.  
4. Les despeses subvencionables que es justifiquen es correspondran amb els costos reals efectivament pagats pels beneficiaris i hauran de ser acreditats per mitjà de factures originals pagades o altres documents comptables de valor probatori equivalent. Els rebuts o les notes de pagament posats en les factures hauran d'estar degudament subscrits per qui reba el pagament o per persona autoritzada per a fer-ho en nom seu i expressar les dades de qui subscriga la dita declaració i, si és el cas, de la persona o entitat representada.  
5. Quan l'import de la despesa subvencionable supere la quantia de 12.000 euros, en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'acreditar que ha sol·licitat, com a mínim, tres ofertes de diferents proveïdors, amb caràcter previ a la contracció del compromís per a la prestació del servici o l'entrega del bé; llevat que, per les especials característiques de les despeses subvencionables, no hi haja en el mercat suficient nombre d'entitats que el subministren o presten. Quan l'elecció no recaiga en l'oferta econòmicament més avantatjosa, la justificació de la subvenció requerirà, així mateix, la presentació d'una memòria relativa als criteris d'eficiència i economia que l'hagen justificat .  
Base 11. Concurrència d'ajudes i subvencions.  
1. L'import de les subvencions concedides no podrà ser, en cap cas, de tal quantia que, aïlladament o en concurrència amb ajudes, subvencions, ingressos o altres recursos procedents de la Generalitat o d'altres administracions públiques o d'altres ens públics o privats, nacionals o internacionals, supere el cost de l'activitat que ha de realitzar l'entitat beneficiària.  
2. Llevat que es determine expressament una altra cosa en els preceptes corresponents, les ajudes i subvencions establides en les presents bases seran compatibles entre si i amb qualssevol altres pel mateix concepte. En el supòsit de compatibilitzar ajudes es respectaran, en tot cas, els límits derivats del règim d'autorització adoptat per les corresponents decisions de la Comissió Europea, relatives a les ajudes establides en les presents bases.  
3. D'acord amb la normativa comunitària sobre acumulació d'ajudes, l'import total d'estes haurà de respectar els límits fixats pels règims d'ajudes en què s'emparen.  
4. Les subvencions per incorporació de socis treballadors o socis de treball seran incompatibles amb altres ajudes o subvencions que puguen concedir-se amb la mateixa finalitat. Queden exceptuades d'esta incompatibilitat les bonificacions de quotes a la Seguretat Social per incorporació de desocupats com a socis treballadors o de treball en cooperatives o societats laborals, sempre que es respecten els límits establits en la normativa que regule la dita bonificació.  
5. En el supòsit d'acumulació d'ajudes l'import total d'estes haurà de respectar els límits fixats en estes bases.  
Base 12. Minoració i resolució de les ajudes concedides.  
1. La modificació, no substancial, de les condicions i terminis establits en estes bases i en la resolució de concessió, així com l'obtenció després de la presentació de la sol·licitud d'altres ajudes, subvencions, ingressos o fons públics o privats que en el seu conjunt excedisquen dels límits establits, podran donar lloc a la minoració de la subvenció concedida.  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació d'esta, o l'incompliment de les obligacions establides en la base 9, donarà lloc a la incoació, per l'òrgan competent per a la concessió de les ajudes, del corresponent procediment que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.  
3. El que establixen els paràgrafs precedents, es portarà a efecte sense perjudici del que disposa la Llei General de Subvencions i la legislació sobre Infraccions i Sancions en l'Ordre Social.  
Base 13. Cofinançament dels Fons Estructurals de la Unió Europea  
Les actuacions previstes en els apartats 1. i 3. de la base 15 seran cofinançades pel Fons Social Europeu a través dels Programes Operatius .Iniciativa Empresarial i Formació Contínua. per a les regions Objectiu 1 i 3; mentre que les previstes en l'apartat 2 de la mateixa base, ho seran pel FEDER, a través del Programa Operatiu .Millora de la Productivitat i Desenvolupament del Teixit Productiu. per a les regions Objectiu 1.  
CAPÍTOL II  
Ajudes de minimis  
Base 14. Actuacions subvencionables.  
1. Podran ser objecte de subvenció les actuacions següents:  
a) Incorporació, amb caràcter indefinit, com a socis treballadors o de treball en cooperatives i societats laborals, preexistents o de nova constitució, de desocupats i de treballadors, amb contracte de treball de caràcter temporal, en la mateixa cooperativa o societat laboral en què s'integren com a socis.   
b) Realització d'inversions que contribuïsquen a la creació, consolidació o millora de la competitivitat de cooperatives i societats laborals.   
c) Prestació d'assistència tècnica.  
2. Les ajudes anteriors no s'aplicaran:  
a) Al sector del transport i a les activitats relacionades amb la producció, primera transformació o comercialització a l'engròs dels productes que figuren en l'annex I del Tractat Constitutiu de la Comunitat Europea.   
b) A les subvencions relacionades amb activitats d'exportació, entenent-se com a tals les vinculades directament a les quantitats exportades, a l'establiment o explotació d'una xarxa de distribució o a altres despeses corrents relacionades amb l'activitat exportadora.  
c) A les subvencions que depenguen que prevalga la utilització de productes nacionals en detriment dels importats.  
Base 15. Requisits de les actuacions.  
1. Incorporació de desocupats com a socis treballadors o socis de treball a cooperatives i societats laborals.  
1.1. Les persones que s'incorporen com a socis treballadors o de treball en una cooperativa o una societat laboral hauran d'estar incloses en algun dels col·lectius següents:  
a) Desocupats menors de 25 anys que no hagen tingut abans un primera ocupació fixa.  
b) Desocupats majors de 45 anys.  
c) Desocupats de llarga duració que hagen estat sense treball i inscrits en l'oficina d'ocupació durant almenys 12 dels anteriors 16 mesos o durant 6 mesos dels anteriors 8 mesos si foren menors de 25 anys.  
d) Desocupats a qui s'haja reconegut el pagament de la prestació per desocupació en la seua modalitat de pagament únic, per a la seua incorporació com a socis a la societat cooperativa o societat laboral que sol·licita la subvenció, sempre que el període de prestació per desocupació que tinguen reconegut no siga inferior a 360 dies si tenen 25 anys o més i a 180 dies si són menors de 25 anys.  
e) Dones desocupades que s'incorporen com a sòcies treballadores o de treball en els vint-i-quatre mesos següents a la data del part, adopció o acolliment.  
f) Desocupats minusvàlids, amb un grau de minusvalidesa igual o superior al 33%.  
g) Desocupats en situació d'exclusió social, pertanyents a algun dels col·lectius previstos en el Programa de Foment de l'Ocupació vigent en el moment de la incorporació com a soci.  
h) Treballadors vinculats a l'empresa per contracte de treball de caràcter temporal no superior a 24 mesos, amb una vigència mínima de sis mesos a la data de la incorporació com a soci treballador o de treball.  
1.2. Els desocupats que s'incorporen com a socis treballadors o de treball hauran d'estar inscrits en l'oficina d'ocupació.  
1.3. Serà requisit necessari que, amb caràcter previ a la sol·licitud, la persona que s'incorpora com a soci estiga donada d'alta en el règim corresponent de la Seguretat Social. La data d'alta es prendrà com a referència per al compliment dels requisits assenyalats anteriorment.  
1.4. També podran beneficiar-se de les ajudes regulades per la present base, les empreses, que mantinguen com a socis treballadors o de treball aquelles persones incloses en algun dels col·lectius enumerats, quan reunint tots els requisits establits en estes bases s'hagen integrat en l'empresa durant els quatre últims mesos de l'exercici 2005. En este cas, la concessió de la subvenció exigirà l'acreditació del manteniment de l'ocupació en l'exercici 2006.  
1.5. La incorporació haurà de suposar un increment de l'ocupació respecte de la mitjana dels 12 mesos anteriors a la data d'incorporació dels nous socis pels quals es percep l'ajuda. A efectes del càlcul de l'increment de l'ocupació es tindrà en compte el nombre de socis treballadors o de treball i el nombre de treballadors amb contracte indefinit.  
1.6. No podrà concedir-se esta subvenció quan es tracte d'incorporació de socis treballadors o de treball que hagen tingut esta condició en la mateixa empresa en els dos anys anteriors a la seua incorporació com a socis.  
1.7. Només es concedirà subvenció per la incorporació com a soci treballador a una societat laboral, quan la persona incorporada subscriga una participació en la societat no inferior a la que tinga qualsevol dels socis anteriors.  
2. Inversions que consistisquen en terrenys, en edificis ja construïts o en actius materials i immaterials, no usats, vinculats a les noves tecnologies de la informació i les comunicacions, sempre que contribuïsquen a la creació, consolidació o millora de la competitivitat de cooperatives i societats laborals.  
2.1. Les inversions, hauran de ser realitzades per cooperatives o societats laborals, amb socis treballadors o de treball i hauran de resultar necessàries per a la seua posada en funcionament o ampliació així com per a la incorporació de noves tecnologies de la informació i les comunicacions.  
2.2. Les subvencions per a esta actuació podran tindre dues modalitats:  
a) Subvencions percentuals.  
b) Bonificació d'interessos dels préstecs destinats a finançar les inversions a què es referix esta base.  
2.3. En el supòsit de bonificació d'interessos, els préstecs hauran d'estar concedits per entitats de crèdit que tinguen subscrit conveni amb la Conselleria d'Economia, Hisenda i Ocupació i hauran de ser destinats, exclusivament, a finançar qualsevol de les inversions en immobilitzat material i immaterial abans detallades. El contracte de préstec haurà de manifestar l'objecte de la inversió projectada, explicitar el seu acolliment als convenis mencionats, subjectar-se al contingut d'estos i incorporar, expressament, la previsió contractual que haurà de comunicar-se prèviament a la dita conselleria qualsevol decisió d'amortització o cancel·lació anticipada, a fi de recalcular la subvenció d'interessos no consumida, per al seu reintegrament pel beneficiari. En cap cas seran admissibles contractes subscrits abans de la data de presentació de la sol·licitud de subvenció, ni després de la data d'adquisició dels béns.  
2.4. L'aportació del beneficiari al finançament de les inversions ha de ser, com a mínim, del 25 per cent, i s'entén que este percentatge del cost de la inversió no pot beneficiar-se d'ajuda pública.  
2.5. La inversió objecte de la subvenció s'haurà de mantindre durant un període mínim de cinc anys, excepte béns amortitzables amb període inferior. Si és el cas, els béns en què es concrete la inversió, estaran sotmesos al que disposa l'article 31. apartats 4 i 5 de la Llei 38/2003, de 17 de novembre, General de Subvencions.  
2.6. Serà requisit imprescindible que la sol·licitud d'ajuda es presente abans del començament de l'execució del projecte d'inversió. La dita sol·licitud haurà d'expressar, almenys, la naturalesa, la classe i el nombre dels béns o elements en què la subvenció haja de concretar-se i l'import previst, com a màxim, per a la seua adquisició.  
2.7. La justificació de la subvenció percentual, que correspondrà als costos reals efectivament pagats pels beneficiaris, es realitzarà per mitjà de factures originals pagades o altres documents comptables de valor probatori equivalent, subscrits en la forma exigida en la base 10.3.  
2.8. La justificació de la inversió en terrenys o edificis ja construïts haurà de dur adjunta, a més del que s'ha assenyalat en la base 2.7, la corresponent escriptura pública i un certificat d'un taxador independent qualificat, o d'un organisme oficial degudament autoritzat, en el qual conste que el preu no excedix del valor de mercat i el bé s'ajusta a la normativa nacional d'aplicació als dits béns, o s'especifique quins aspectes no guarden conformitat amb la dita normativa, però està previst que el beneficiari rectifique en el context de l'operació subvencionada. De la mateixa manera, s'hi adjuntarà declaració responsable relativa que els terrenys o edificis l'adquisició dels quals se subvenciona no han rebut, en els últims deu anys, cap subvenció nacional o comunitària que puga comportar duplicitat d'ajudes.  
2.9. La justificació de la subvenció consistent en bonificació d'interessos es realitzarà per mitjà de la presentació, a més de la documentació justificativa relativa a la inversió realitzada, en la forma exigida en la base 10.3, del contracte de préstec corresponent, que haurà de recollir expressament el seu acolliment al conveni subscrit amb la Conselleria d'Economia, Hisenda i Ocupació i contindre la manifestació expressa que haurà de comunicar-se prèviament a la dita conselleria qualsevol decisió d'amortització o cancel·lació anticipada, a fi de recalcular la subvenció d'interessos no consumida, per al seu reintegrament pel beneficiari. En cap cas seran admissibles contractes subscrits abans de la data de presentació de la sol·licitud de subvenció, ni després de la data d'adquisició dels béns.  
2.10. Els préstecs hauran de formalitzar-se abans de l'1 de novembre.  
3. Prestació d'assistència tècnica.  
L'assistència tècnica consistirà en alguna de les modalitats següents:  
a) Contractació de directors i gerents.  
b) Estudis de viabilitat, organització, comercialització, diagnosi o altres de naturalesa anàloga, excepte els que siguen exigits en la tramitació d'expedients administratius per a l'obtenció d'autoritzacions i/o subvencions.  
c) Informes econòmics i auditories, sempre que els uns i els altres no es realitzen per a complir una obligació normativament establida.  
d) Assessorament en les distintes àrees de la gestió empresarial. Este supòsit no podrà referir-se a tasques d'assessorament que per la seua naturalesa tinguen caràcter ordinari i continuat en l'activitat de l'empresa, i s'haurà de circumscriure únicament a aquelles de caràcter extraordinari que afecten la seua viabilitat o per a la posada en marxa de projectes orientats a incorporar la innovació en els processos de gestió i organització o a la implantació de noves tecnologies en el camp de la societat de la informació i la comunicació, que contribuïsquen a una millora de la seua competitivitat.  
3.1. Estos servicis d'assistència tècnica a la gestió i producció, hauran de ser prestats per empreses especialitzades que reunisquen garanties de solvència professional.  
3.2. Les entitats associatives de cooperatives i societats laborals podran sol·licitar subvencions per a assistència tècnica sempre que esta tinga com a objecte la prestació dels servicis, a què es fa referència en els paràgrafs anteriors, a un conjunt determinat de cooperatives i societats laborals. Estos servicis podran ser prestats directament per l'entitat associativa amb els seus propis mitjans o bé ser subcontractats totalment o parcialment amb empreses especialitzades que reunisquen garanties de solvència professional, i en este cas caldrà ajustar-se al que disposa l'article 29, en especial als apartats tres i set, i l'article 31, apartat tres, de la Llei 38/2003, de 17 de novembre, General de Subvencions.  
3.3. La justificació de la subvenció, que correspondrà als costos reals efectivament pagats pels beneficiaris, es realitzarà per mitjà de factures originals pagades o altres documents comptables de valor probatori equivalent subscrits conforme s'establix en la base 10.3.   
Base 16. Quantia de les subvencions.  
1. Subvencions per la incorporació de socis treballadors o socis de treball a cooperatives i societats laborals.  
a) La quantia d'esta subvenció serà de 5.500 euros per cada persona pertanyent als col·lectius dels paràgrafs, a), b), c), d) i h), de l'apartat 1 de la base 15 que s'incorpore a jornada completa, com a soci treballador o de treball, en una cooperativa o societat laboral. Si la persona incorporada pertany a qualsevol d'estos cinc col·lectius i és dona, la quantia de la subvenció serà de 7.000 euros.  
b) Quan la persona incorporada siga una dona desocupada que s'incorpora com a sòcia treballadora o de treball a jornada completa en els 24 mesos següents a la data del part, adopció o acolliment la quantia de la subvenció serà de 7.000 euros.  
c) En el cas de minusvàlids, la quantia de l'ajuda serà de 10.000 euros i en el dels desocupats en situació d'exclusió social de 8.000 euros, sempre que en ambdós casos la incorporació siga a jornada completa.  
1.1. En tots els casos les subvencions podran ser concedides també quan la jornada de treball del soci treballador o de treball incorporat siga a temps parcial, almenys de 20 hores setmanals, si bé en este supòsit la quantia de l'ajuda serà proporcional a la duració de la seua jornada.  
2. Subvencions per al finançament de projectes d'inversió.  
a) Subvencions percentuals per inversions. L'import de la subvenció es determinarà per mitjà de l'aplicació dels criteris objectius recollits en la base 5, sense que puga sobrepassar-se el 50 per cent del cost d'adquisició dels actius, exclosos impostos.  
En el cas que l'adquisició dels actius es finance parcialment per mitjà de préstecs per als quals s'haja sol·licitat subvenció d'interessos, la determinació de la subvenció percentual es realitzarà a partir de l'import no finançat per estos préstecs.  
b) Bonificació d'interessos de préstecs destinats a finançar inversions. La bonificació d'interessos serà de tres punts del tipus d'interés fixat per l'entitat de crèdit que concedisca el préstec, pagadora d'una sola vegada en quantia calculada com si la subvenció es meritara cada any de la duració d'este, inclòs el possible període de mancança. Independentment de les condicions dels préstecs, a efectes del càlcul de la subvenció, es considerarà un termini màxim de vuit anys en la duració del préstec i de dos anys de mancança.  
3. Subvencions per prestació d'assistència tècnica. L'import de la subvenció serà de fins al 50 per cent del cost de l'actuació i no podrà superar la quantia de 20.000 euros.  
3.1. En el cas que la subvenció per assistència tècnica siga concedida a una entitat associativa de cooperatives o de societats laborals, que actue com a organisme intermedi, i l'activitat de la qual revertisca en prestacions a un conjunt d'estes societats, per a la determinació de l'import de la subvenció s'haurà d'avaluar l'import imputat a cada una d'elles, a efectes de no sobrepassar les limitacions establides en la norma de minimis. En este cas la quantia de la subvenció serà el 75 per cent del cost dels servicis prestats amb un límit màxim de 30.000 euros, per cada projecte d'actuació conjunta i sense que l'import per cooperativa o societat laboral resulte superior a 3.000 euros. La resta del cost dels servicis prestats haurà de ser assumit per les cooperatives i societats laborals a les quals es presten estos servicis.  
Base 17. Documentació específica per a cada classe d'ajuda i subvenció.  
1. En els casos en què se sol·licite la subvenció per l'actuació assenyalada en el número 1 de la base 15. .Subvencions per la incorporació de desocupats com a socis treballadors o socis de treball a cooperatives i societats laborals-, s'haurà d'adjuntar:  
a) Document nacional d'identitat del soci treballador o de treball que s'incorpora, o document equivalent.  
b) Informe de la Tresoreria de la Seguretat Social sobre l'afiliació i permanència en alta del soci treballador o de treball referit al període comprés entre la data d'inscripció com a demandant d'ocupació, en l'oficina corresponent del Servici Públic d'Ocupació i la d'alta en el Règim de la Seguretat Social corresponent, com a soci de la cooperativa o de la societat laboral. En el cas de joves menors de 25 anys que no hagen tingut abans un ocupació fixa remunerada, l'informe farà constar que amb anterioritat a la seua incorporació com a soci no ha estat afiliat amb un contracte indefinit.  
c) Alta en el règim de la Seguretat Social que pertoque del soci treballador o de treball que s'incorpore.  
d) Certificat, o informe, expedit pel Servici Públic d'Ocupació acreditatiu de la data d'inscripció com a demandant d'ocupació de la persona per la incorporació de la qual se sol·licite l'ajuda i període d'antiguitat de la dita inscripció, excepte quan el treballador vinculat a l'empresa amb contracte laboral de caràcter temporal s'incorpore a esta com a soci treballador o soci de treball.  
e) Certificat en què es faça constar la data d'alta i permanència com a soci treballador o de treball del desocupat incorporat. En el cas de les societats laborals, s'adjuntarà l'escriptura pública corresponent en què es documente la subscripció d'accions o participacions, de classe laboral, en nombre suficient per a complir el requisit a què es referix la base 15.1.7.  
f) Certificat en què es faça constar que en la data d'incorporació del nou soci l'ocupació no és inferior a la mitjana dels 12 mesos anteriors a eixa data. En el cas que la cooperativa o societat laboral no porte un any en funcionament, el certificat estarà referit al període comprés entre l'inici de l'activitat de la mateixa i la data de la sol·licitud.  
g) Certificat en què es faça constar que el soci treballador o de treball que s'incorpora no ha tingut esta condició en la societat en els dos anys anteriors a la seua incorporació.  
h) En el supòsit previst en la lletra d) del punt 1. de la base 15, resolució de reconeixement del pagament de la prestació per desocupació en la modalitat de pagament únic del treballador que s'incorpora com a soci, que, si és el cas, durà adjunt el document acreditatiu del període reconegut de prestació contributiva per desocupació.   
i) Quan es tracte de dones desocupades que s'incorporen com a sòcies treballadores o de treball en els 24 mesos següents a la data del part, certificat del Registre Civil, Llibre de Família o certificat dels Servicis Socials competents, acreditatiu de la data del naixement, adopció o acolliment del fill.  
j) En el supòsit previst en l'epígraf f) del punt 1 de la base 15, relatiu a desocupats minusvàlids, certificat de minusvalidesa.  
k) En el supòsit previst en la lletra g) del punt 1 de la base 15, relatiu a desocupats en situació d'exclusió social, certificat que acredite esta situació, expedit pels Servicis Socials de l'administració pública corresponent.  
l) Quan la incorporació del desocupat a una societat laboral es realitze amb jornada a temps parcial, una còpia del contracte de treball. En el cas d'incorporació a una cooperativa, certificat en què es faça constar la duració de la jornada que té fixada la persona que s'incorpora, i el percentatge que suposa sobre la jornada completa.  
m) En el supòsit de treballadors prèviament vinculats a l'empresa per contracte laboral de caràcter temporal, còpia del contracte de treball.  
n) Declaració relativa a l'obligació assenyalada en l'apartat f) de la base 9.   
1.1. En els supòsits d'ajudes per manteniment, recollits en la base 15, s'haurà d'aportar amb la sol·licitud que es formule informe actualitzat de vida laboral del treballador o treballadors per la incorporació dels quals se sol·licite l'ajuda, acreditació que l'empresa es troba al corrent en les seues obligacions tributàries i enfront de la Seguretat Social, en els termes establits en la Llei 38/2003, de 17 de novembre, General de Subvencions i la resta d'aplicació, així com les documentacions, actualitzades, assenyalades en els epígrafs e) i i) de la base quarta, apartat 1.  
1.2. Els certificats a què es fa referència en els epígrafs e), f) g) i l) d'este apartat hauran de ser expedits pel titular de l'òrgan estatutari a què corresponga la dita funció.  
2. En les actuacions per a projectes d'inversió assenyalades en el punt 2 de la base 15, s'aportarà una memòria econòmica del projecte, pressupost de la inversió, el pla de finançament, documentació justificativa de la necessitat de les inversions per a la posada en funcionament, ampliació o incorporació de noves tecnologies de la informació i les comunicacions a la cooperativa o societat laboral, així com balanç de situació i compte de resultats dels dos últims exercicis, llevat que l'entitat siga de nova creació, i en este cas presentarà els formulats des de la data de la seua inscripció en el registre corresponent.  
2.1 En les actuacions per a les quals se sol·liciten subvencions d'interessos de préstecs, s'haurà d'aportar, a més, el certificat del contracte de préstec que haja de subscriure's i, així mateix, s'haurà d'acreditar que este s'acollirà al conveni subscrit per la Conselleria d'Economia, Hisenda i Ocupació i l'entitat financera.   
3. En les actuacions per a les quals se sol·liciten subvencions per prestació d'assistència tècnica ressenyades en el número 3 de la base 15:  
a) Per als servicis d'assessorament, estudis, informes econòmics o auditories s'adjuntarà un índex del contingut del treball a desenvolupar, un pressupost detallat d'este, una còpia del contracte, així com una memòria de l'entitat o currículum vitae de la persona que realitze l'estudi o assessorament.  
b) En les subvencions per contractació, el contracte de treball i el currículum vitae de la persona contractada.  
3.1. En el cas que els beneficiaris siguen entitats associatives de cooperatives o de societats laborals hauran, a més, d'aportar:  
. Memòria del pla d'actuació que haurà de contindre com a mínim:  
. Denominació, NIF i domicili social de les empreses que participaran del servici.  
. Sector a què pertanyen, excloent-ne els no previstos en estes bases.  
. Àmbit geogràfic del pla d'actuació.  
. Pressupost detallat de l'actuació.  
. Criteris d'imputació de l'import de la subvenció a cada una de les societats a què es preste el servici.  
. Previsió sobre la contribució al finançament del Pla per cada una de les empreses receptores del servici d'assistència tècnica.  
CAPÍTOL III  
Altres ajudes a la inversió i estructura  
financera de l'empresa  
Base 18. Objecte i beneficiaris.  
1. Les ajudes previstes en el present capítol van dirigides a les cooperatives i les societats laborals, excloent-se'n les que tinguen la consideració de gran empresa segons els criteris establits en les normes de la Unió Europea, que realitzen les actuacions a què es referix el número següent.  
1.1 Concepte de menuda, mitjana o gran empresa. A efectes de les presents bases, es considerarà menuda, mitjana o gran empresa segons la Recomanació de la Comissió Europea de 6 de maig del 2003 (DOCE número L124/36, de 20 de maig del 2003) la persona jurídica que reunisca els requisits següents: (Nombre de treballadors segons plantilla mitjana anual. Dades econòmiques, en euros)  
a) Menuda empresa.  
Menys de 50 treballadors  
Volum de negocis anual inferior a 10 milions o  
Balanç general anual inferior a 10 milions.  
b) Mitjana empresa.  
Entre 50 i 249 treballadors.   
Volum de negocis anual entre 10 milions i 50 milions o  
Balanç general anual entre 10 milions i 43 milions.   
c) Gran empresa.  
250 o més treballadors.  
Volum de negocis superior a 50 milions o  
Balanç general anual superior a 43 milions.  
2. Les ajudes seran de dos tipus:  
a) Subvenció directa per a inversions, en equips per a la producció consistents en maquinària, utillatge, mobiliari, este només per a empreses de servicis, o elements de transport classificats com a vehicles industrials a excepció dels vehicles tot terreny. En cap cas es podrà concedir subvenció directa per a inversions en els béns que puguen acollir-se a la subvenció percentual regulada en el capítol II d'estes bases. En empreses del transport, queden excloses les inversions en actius mòbils.  
b) Subvencions financera per al finançament d'inversions en actius fixos nous que generen o mantinguen ocupació i que consistisquen, exclusivament, en els béns enumerats en l'anterior apartat a).  
3. Serà requisit imprescindible que la sol·licitud d'ajuda es presente abans de l'inici de l'execució del projecte d'inversió.  
4. Queden excloses les inversions de mera substitució i les destinades a béns usats.  
5. En tot cas, l'aportació del beneficiari al finançament de les inversions haurà d'ascendir, com a mínim, al 25 per cent, entenent que este percentatge no pot estar subjecte a ajuda pública.  
6. No podran rebre subvenció directa o financera les inversions que, en funció del sector d'activitat de l'empresa, la pròpia naturalesa de la inversió o qualsevol altra circumstància aplicable, estiguen excloses del sistema d'ajuda d'estat per la Unió Europea.  
Base 19. Subvenció directa per a inversions.  
1. Esta subvenció té com a objecte el cofinançament d'inversions en immobilitzat material nou, en operacions d'adquisició de la propietat dels béns específicament afectes a la realització de l'objecte social de l'empresa.  
2. La inversió, per a ser subvencionable, haurà de consistir en els elements enumerats en la base anterior, d'acord amb els criteris d'assignació i normes de valoració del vigent pla general de comptabilitat i de l'altra normativa d'aplicació a estos  
3. La subvenció directa a la inversió no serà acumulable a la subvenció financera. En cas que la inversió es finance parcialment per mitjà de préstecs per als quals s'haja sol·licitat subvenció financera, només es considerarà a efectes de la subvenció directa l'import finançat al marge d'estos préstecs.  
4. La quantia mínima, impostos exclosos, de la inversió en els bénssubvencionables, serà de 8.000 euros. Les inversions de quantia global inferior no podran obtindre subvenció.  
5. La subvenció directa serà incompatible amb qualssevol altres ajudes consistents en recepció de fons públics per l'empresa com a incentiu a la inversió directa, llevat de les que s'instrumenten com a subvenció d'interessos de préstecs a l'empara d'altres règims d'ajuda. En estos casos es respectaran les intensitats màximes d'ajudes establides en el mapa d'ajudes de finalitat regional per al període 2000-2006. Estes intensitats d'ajuda són: per a projectes d'inversió, fins al 37%, si la inversió es realitza a la província de València; fins a un 35%, si la inversió es realitza a la província de Castelló i fins a un 40%, si es realitza a la província d'Alacant. Estos límits es podran incrementar en 15 punts percentuals quan el beneficiari siga una pime.  
Base 20. Subvencions financeres per al finançament d'inversions que generen o mantinguen ocupació.  
1. L'objecte és reduir el cost financer dels préstecs concertats amb entitats creditícies que mantinguen els oportuns convenis respecte d'això amb la Conselleria d'Economia, Hisenda i Ocupació, el destí exclusiu dels quals siga el finançament d'inversions en actius fixos nous que generen o mantinguen ocupació consistent en tots o algun dels béns enumerats en la base 18.2. a) de les presents.   
2. La quantia mínima de la inversió serà de 8.000 euros, impostos exclosos. No es concediran subvencions financeres per a préstecs destinats a inversions d'import inferior a la dita xifra.  
3. Els contractes de préstec hauran de manifestar l'objecte de la inversió projectada, explicitar el seu acolliment als convenis mencionats en el punt anterior, subjectar-se al contingut d'estos i incorporar, expressament la previsió contractual que haurà de comunicar-se prèviament a la dita conselleria qualsevol decisió d'amortització o cancel·lació anticipada, a fi de recalcular la subvenció d'interessos no consumida, per al seu reintegrament pel beneficiari. En cap cas seran admissibles contractes subscrits abans de la data de presentació de la sol·licitud de subvenció. Al marge de les condicions financeres, els préstecs no comportaran limitacions d'import, termini o altres condicions, més enllà de l'acord entre empresa i entitat prestadora.  
4. Els préstecs hauran de formalitzar-se abans de l'1 de novembre.  
5. La subvenció financera es pagarà per mitjà d'endós, en un sol pagament, a l'entitat prestadora a fi de reduir el principal de l'operació en eixa mateixa quantia.  
6. En cas de pretendre's l'amortització o cancel·lació anticipada d'algun préstec objecte de subvenció, l'empresa haurà de comunicar-ho a l'òrgan que va emetre la resolució, i s'obligarà a reintegrar la part de la subvenció financera no consumida. Només s'exceptuaran de l'obligació d'este reintegrament aquells casos de refinançament de préstecs subvencionats degudament autoritzats per la Direcció General de Treball i Seguretat Laboral. A estos efectes, no tindran la consideració d'amortitzacions anticipades aquelles que es deriven de l'aplicació de subvencions d'altres administracions o entitats públiques.  
Base 21. Quantia de les ajudes.  
1. Subvenció directa a la inversió: amb caràcter general, la quantia de la subvenció serà de fins al 15% del cost d'adquisició, exclosos impostos. La quantia final de la subvenció directa no podrà superar la xifra de 7.000 euros per cada soci treballador o de treball de l'entitat sol·licitant, ni de 75.000 euros per entitat sol·licitant.  
2. Subvencions financeres:  
a) La subvenció financera que puga concedir-se serà, com a màxim, de tres punts del tipus d'interés fixat per l'entitat de crèdit que concedisca el préstec, pagadora d'una sola vegada, en quantia calculada com si la subvenció es meritara cada any de la duració del préstec, inclòs el possible període de mancança.  
b) La subvenció a concedir per este concepte no podrà superar la quantia de 3.005,06 euros per soci treballador o de treball d'una cooperativa o societat laboral.   
c) La quantia de la subvenció financera serà determinada, d'acord amb les condicions de termini, mancança i períodes d'amortització de capital establides en els préstecs subvencionats. La quantia final de la subvenció no podrà superar la quantitat de 90.000 euros per entitat sol·licitant.  
d) Independentment de les condicions dels préstecs, a efectes de càlcul de la subvenció es considerarà un termini màxim de vuit anys en la duració del préstec i dos de mancança.  
3. En el supòsit de cooperatives que no compten amb socis treballadors o de treball s'entendrà, només als efectes del càlcul de la subvenció, que cada 40 socis equivalen a un soci treballador.  
4. La quantia definitiva de la subvenció, tant directa com financera, es reduirà fins en un 50% de la que haguera correspost segons les regles precedents, si es tracta d'entitats beneficiàries a les quals en els dos últims anys se'ls ha concedit una ajuda a la inversió, a l'empara de la corresponent convocatòria d'ajudes a les empreses d'economia social, quan en algun d'estos exercicis hagen justificat una ajuda per quantia inferior al 75% de la inicialment concedida, i segons l'escala següent: menys del 25 per cent justificat, 50% de reducció; entre el 25 i menys del 50 per cent justificat, 30% de reducció; i entre el 50 i el 75 per 100 justificat, 20% de reducció.  
Base 22. Documentació.  
A més de la documentació administrativa establida en la base 4, l'empresa sol·licitant haurà d'aportar junt amb la sol·licitud la documentació addicional següent:  
1. Comuna a la subvenció directa i financera:  
a) Segons model normalitzat: memòria econòmica del projecte, pressupost de la inversió, el pla de finançament, documentació justificativa de la necessitat les inversions per a la posada en funcionament, ampliació de la cooperativa o societat laboral, així com balanç de situació i compte de resultats dels dos últims exercicis, llevat que l'entitat siga de nova creació, i en este cas presentarà els formulats des de la data de la seua inscripció en el registre corresponent, segons model normalitzat. A més, s'hi adjuntarà programa d'actuacions que garantisca l'execució de la inversió l'any en què se sol·licite la subvenció.  
b) Factures proforma o pressupostos corresponents a la inversió projectada. Quan la inversió s'haja de materialitzar en diferents elements, les factures proforma o pressupostos estaran convenientment detallats.  
c) Declaracions subscrites pel representant de l'entitat, segons model normalitzat, relatives a les obligacions establides en la base 9.  
d) Declaració responsable del beneficiari que l'autofinançament de la inversió ascendix com a mínim a un 25%.  
2. Subvenció financera.  
Certificat de concessió del préstec que vaja a formalitzar-se, subscrit per una entitat que mantinga l'oportú conveni amb la Generalitat. Per a iniciar el procediment serà suficient el certificat de concessió del préstec, si bé l'expedient no es considerarà complet fins a la presentació del contracte de préstec.  
Base 23. Liquidació.  
1. Una vegada dictada resolució de concessió es lliurarà la subvenció concedida una vegada justificada pel beneficiari la realització de l'objecte de la subvenció.  
2. S'entén justificada l'ajuda amb la presentació de:  
a) En la subvenció directa: originals de les factures definitives i la resta de documents justificatius de la inversió realitzada d'acord amb la legalitat vigent, acompanyats d'acreditació del pagament d'almenys el 35% d'estes. En el cas que la facturació siga en moneda estrangera, s'haurà d'adjuntar extracte bancari que reculla el tipus de canvi aplicat en el pagament. L'acreditació del pagament haurà de reunir els requisits exigits en la base 10.3, amb l'excepció que només serà exigible acreditar el pagament del percentatge assenyalat.  
b) En la subvenció financera es presentarà, a més de la documentació justificativa a què es referix l'apartat precedent, relativa als béns en què s'haja concretat la inversió, l'acreditació del pagament complet i el contracte de préstec corresponent, sense que siguen admissibles contractes subscrits abans de la data de presentació de la sol·licitud de subvenció corresponent, ni després de la data d'adquisició dels béns. Els contractes de préstec hauran d'expressar que, únicament, es finançarà amb el seu import l'adquisició dels béns a què es referix la base 18.2. a) de les presents, recollir expressament el seu acolliment al conveni subscrit amb la Conselleria d'Economia, Hisenda i Ocupació i contindre la manifestació expressa que haurà de comunicar-se prèviament a la dita conselleria qualsevol decisió d'amortització o cancel·lació anticipada, a fi de recalcular la subvenció d'interessos no consumida, per al seu reintegrament pel beneficiari